Bronkiti

Bronkiti është inflamacion i bronkeve (rrugëve të mëdha dhe të mesme të frymëmarrjes) në mushkëri që shkakton kollë .  Simptomat përfshijnë kollitjen e sputumit, fishkëllima, vështirësi në frymëmarrje dhe dhimbje kraharori .  Bronkiti mund të jetë akut ose kronik . 

Bronkiti akut zakonisht shoqërohet me një kollë që zgjat rreth tre javë  dhe njihet edhe si ftohje në kraharor.  Në më shumë se 90% të rasteve shkaku është një infeksion viral.  Këto viruse mund të përhapen përmes ajrit kur njerëzit kolliten ose me anë të kontaktit të drejtpërdrejtë.  Një numër i vogël rastesh shkaktohen nga një infeksion bakterial i tillë si Mycoplasma pneumoniae ose Bordetella pertussis.  Faktorët e rrezikut përfshijnë ekspozimin ndaj tymit të duhanit, pluhurit dhe ndotjeve të tjera të ajrit.  Trajtimi i bronkitit akut përgjithësisht përfshin të pushuarin, përdorimin e paracetamolit (acetaminofenit) dhe të ilaçeve anti-inflamatore josteroide (NSAIDs) për të ndihmuar me temperaturën.  

Bronkiti kronik përkufizohet si një kollë produktive - kollë që prodhon sputum - që zgjat tre muaj në vit ose më shumë, për të paktën dy vjet.   Shumë njerëz me bronkit kronik kanë sëmundje pulmonare obstruktive kronike (SPOK).  Pirja e duhanit është shkaku më i zakonshëm, me një sërë faktorësh të tjerë të tillë si ndotja e ajrit dhe gjenetika, që luajnë një rol më të vogël.  Trajtimet përfshijnë lënien e duhanit, vaksinimet, rehabilitimin dhe shpesh bronkodilatatorët dhe steroidet e thithur me frymë.  Disa njerëz mund të përfitojnë nga terapia afatgjatë me oksigjen . 

Bronkiti akut është një nga sëmundjet më të zakonshme.   Rreth 5% e të rriturve janë të prekur dhe rreth 6% e fëmijëve përjetojnë të paktën një episod në vit.   Bronkiti akut është lloji më i zakonshëm i bronkitit.  Në Shtetet e Bashkuara, në vitin 2018, 9.3 milionë individë u diagnostikuan me bronkit kronik.  

 Bibliografia 

Category:Translated from MDWiki